เสนอครม.ไล่บี้รัฐวิสาหกิจเบิกงบลงทุน
สภาพัฒน์เสนอ ครม.ไล่บี้ การเบิกงบรัฐวิสาหกิจ หลังไตรมาสแรก 5 หน่วยงานเบิกต่ำกว่าเป้า
9 มี.ค. 2556

สภาพัฒน์เสนอ ครม.ไล่บี้ การเบิกงบรัฐวิสาหกิจ หลังไตรมาสแรก 5 หน่วยงานเบิกต่ำกว่าเป้า
รายงานข่าวจากทำเนียบรัฐบาล แจ้งว่าในการประชุมคณะรัฐมนตรี (ครม.) ในวันที่ 12 มี.ค.นี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะรายงานเรื่อง ผลการเบิกจ่ายลงทุนของรัฐวิสาหกิจประจำปี 2556 ไตรมาสแรกให้ ครม.พิจารณาเพื่อเร่งรัดให้มีการเบิกจ่ายงบลงทุน
ข้อมูลของ สศช.ระบุผลการเบิกจ่ายลงทุนประจำปี 2556 ไตรมาสแรกของรัฐวิสาหกิจ 36 แห่ง (ใช้รอบปีบัญชีงบประมาณ) ปรากฏว่าสามารถเบิกจ่ายลงทุนสะสมถึงเดือน ธ.ค. 2555 ได้แค่ 13,719 ล้านบาท หรือ 53.2% ของเป้าหมายที่ตั้งไว้ 25,772 ล้านบาท ต่ำกว่าช่วงเดียวกันของปีก่อนที่เบิกจ่ายลงทุนได้ถึง 69% 
ทั้งนี้ จากการประมวลผลการเบิกจ่ายลงทุนของรัฐวิสาหกิจในไตรมาสแรกเปรียบเทียบกับเป้าหมายการเบิกจ่ายลงทุน พบว่า รัฐวิสาหกิจในภาพรวมมีวงเงินเบิกจ่ายลงทุนต่ำกว่าเป้าหมาย 12,053 ล้านบาท โดยรัฐวิสาหกิจที่การเบิกจ่ายลงทุนต่ำกว่าเป้าหมายที่สำคัญใน 5 อันดับแรก ได้แก่ การรถไฟแห่งประเทศไทย การรถไฟฟ้าขนส่งมวลชนแห่งประเทศไทย โรงงานยาสูบ การทางพิเศษแห่งประเทศไทย สำนักงานสลากกินแบ่งรัฐบาล 
นอกจากนี้ สศช.เสนอมาตรการเร่งรัดการเบิกจ่ายลงทุนไว้ 2 แนวทาง คือ ให้รัฐวิสาหกิจจัดทำแผนการแก้ไขปัญหาในกรณีที่การดำเนินงานไม่เป็นไปตามเป้าหมายอย่างเป็นรูปธรรม โดยผ่านความเห็นชอบจากกระทรวงเจ้าสังกัดและจัดส่งให้ สศช. เพื่อนำไปประกอบการรายงานความก้าวหน้าให้ ครม.รับทราบ
ขณะเดียวกันก็เสนอให้หน่วยงานในระดับกระทรวง คณะกรรมการรัฐวิสาหกิจและผู้บริหารสูงสุดรัฐวิสาหกิจ กำหนดให้มีมาตรการในการกำกับ ดูแลให้มีการเบิกจ่ายลงทุนให้เป็นไปตามแผนที่กำหนดไว้อย่างเคร่งครัด
สำหรับกรอบงบประมาณของรัฐวิสาหกิจประจำปีงบประมาณ 2556 มีวงเงินรวม 1.046 ล้านล้านบาท โดยเป็นงบลงทุนจำนวน 637,111 ล้านบาท และมีเป้าหมายการเบิกจ่ายไว้ไม่ต่ำกว่า 95%